एउटा व्यक्ति प्रायः रुखको जराको खोजीमा हुन्छ । उनी हुन् जरा कलाका सर्जक नरेन्द्रबहादुर श्रेष्ठ, जसले रुखको जरालाई विभिन्न आकार दिएर अर्थपूर्ण बनाएका छन् । ४२ वर्षका अथक र निरन्तर साधनापछि आफ्नो घरको बन्द कोठामा बस्न बाध्य भएका ती ३५ वटा सिर्जना अब सबैका लागि सार्वजनिक भएको छ । काठमाडौँको बबरमहलस्थित आर्ट काउन्सिलमा असोज २ गतेदेखि ११ गतेसम्म दृष्टिकोण जरामा अर्थ खोज्दै भन्ने नाम दिएर जरा कलाको प्रदर्शन सुरु भइरहेको छ । राष्ट्रकवि माधवप्रसाद घिमिरे र शताब्दी पुरुष सत्यमोहन जोशीको विशेष आतिथ्यसहित उहाँहरूबाटै उद्घाटन भएको उक्त प्रदर्शनीमा वरिष्ट जेष्ठ कलाकार गोविन्दमान ज्यापुको सभापतित्व रहेको थियो । ९० वर्षका दशक पार गरेका यी जेष्ठ नागरिकहरूको सान्निद्य र साक्षीबाट यो जरा कलाको मौलिकताले जराकला विधाको रुपमा स्थापित हुन पुगेको देखिन्छ । विश्व चित्रकलाकै इतिहासमा यसले नयाँ मानचित्र स्थापना गरेको हुनुपर्दछ ।
